次韻汪卿
作者：方岳
朝代：宋

paragraphs: 霜洗梅花春滿握，夜寒吹老城頭角。
瑣窗硯作離騷香，吐句不教花莫落。
裁量要是修月手，我欲追隨慙筆閣。
平生萬事不挂口，愛詩苦未厭溪壑。
有人肯築風騷壇，敢不束甲三距躍。
當時只料孤鳳凰，不與雞羣同抱啄。
拔旗趙壁决此勝，金鼓俄驚自天落。
一嗔縱得馬辟易，已覺楚歌聲四薄。
夜光明月以暗投，心甚愛之顔有怍。
公詩端似大國晉，玉帛諸侯頼聯絡。
倘令吳楚主夏盟，獲麟正恐春秋作。
歙州雖小水如練，漚鳥亦知文字樂。
此盟定自不可寒，把住梅花更商確。
夜窗或許時過從，莫問聖清與賢濁。